ΓΡΑΠΤΗ ΕΡΩΤΗΣΗ P-1836/97 υποβολή: Fernand Herman (PPE) προς την Επιτροπή (27 Μαΐου 1997)

Θέμα: Ερμηνεία της οδηγίας 90/388/ΕΚ για τον ανταγωνισμό στις αγορές τηλεπικοινωνιακών υπηρεσιών

Στο πλαίσιο της ελευθέρωσης της αγοράς τηλεπικοινωνιακών υπηρεσιών, η Επιτροπή προσδιόρισε την έννοια «κλειστή ομάδα χρηστών» ως εξής: «Κλειστές ομάδες χρηστών»

«Οι οντότητες αυτές που δεν συνδέονται μεταξύ τους κατ' ανάγκη με οικονομικούς δεσμούς αλλά μπορούν να προσδιορισθούν ως μέρος ενός ομίλου βάσει μιας διαρκούς επαγγελματικής σχέσης που υπάρχει μεταξύ τους, ή με κάποια άλλη οντότητα του ομίλου, και των οποίων οι ανάγκες εσωτερικής επικοινωνίας απορρέουν από το κοινό συμφέρον στο οποίο βασίζεται η σχέση τους. Κατά κανόνα, ο δεσμός που συνδέει τα μέλη του ομίλου είναι κάποια κοινή επιχειρηματική δραστηριότητα.» ((Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο σχετικά με το καθεστώς και την εφαρμογή της οδηγίας 90/388/ΕΟΚ για τον ανταγωνισμό στις αγορές τηλεπικοινωνιακών υπηρεσιών - ΕΕ C 275 της 20.10.1995, σελ. 2. ))

Θα μπορούσε να επιβεβαιώσει η Επιτροπή ότι μία κλειστή ομάδα χρηστών μπορεί να αποτελείται όχι μόνο από άτομα με σχέσεις προϋπάρχουσες της προσφοράς τηλεπικοινωνιακών υπηρεσιών αλλά και με σχέσεις που συνήφθησαν κατόπιν;

Θα μπορούσε επίσης να επιβεβαιώσει η Επιτροπή ότι δεν υφίσταται παροχή υπηρεσίας «φωνητικής τηλεφωνίας» σύμφωνα με την οδηγία 90/388/ΕΚ ((ΕΕ L 192 της 24.7.1990, σελ. 10. )) όταν ο χρήστης της υπηρεσίας δεν μπορεί να έλθει σε επικοινωνία με άτομα, οι αριθμοί κλήσης των οποίων επιλέγονται από ένα λογισμικό σε συνάρτηση με τη συχνότητα με την οποία ο χρήστης σχημάτισε τους αριθμούς αυτούς; Η συχνότητα των κλήσεων θα απεδείκνυε την ύπαρξη διαρκών επαγγλεματικών σχέσεων μεταξύ του χρήστη της υπηρεσίας και των ατόμων οι αριθμοί των οποίων σχηματίσθηκαν συχνά.

Απάντηση του κ. Van Miert εξ ονόματος της Επιτροπής (19 Ιουνίου 1997)

Στην οδηγία 90/388/ΕΟΚ της Επιτροπής η φωνητική τηλεφωνία ορίζεται ως υπηρεσία της οποίας η εμπορική εκμετάλλευση πραγματοποιείται «για το κοινό». Η προσφορά τηλεφωνικών επικοινωνιών μεταξύ μελών των κλειστών ομάδων χρηστών αποτελεί μία περίπτωση, μεταξύ άλλων, υπηρεσίας της οποίας η εκμετάλλευση δεν πραγματοποιείται για το κοινό και κατά συνέπεια, δεν υπάγεται στη φωνητική τηλεφωνία κατά την έννοια της οδηγίας. Συνεπώς, προκειμένου να προσδιορισθεί εάν τηλεφωνικές υπηρεσίες αποτελούν φωνητική τηλεφωνία, δεν αποτελεί κριτήριο το εάν παρέχονται σε κλειστές ομάδες χρηστών, αλλά το εάν η εκμετάλλευσή τους γίνεται για το κοινό.

Η έννοια της κλειστής ομάδας χρηστών βασίζεται στην ύπαρξη διαρκών επαγγελματικών δεσμών μεταξύ διαφόρων ατόμων ή επιχειρήσεων. Οι δεσμοί αυτοί ενδέχεται να είναι εύκολα αναγνωρίσιμοι όπως στα παραδείγματα που αναφέρονται στην ανακοίνωση της Επιτροπής της 20ης Οκτωβρίου 1995. Σε άλλες περιπτώσεις η πραγματική ύπαρξη των δεσμών αυτών θα πρέπει να αποδειχθεί, όπως για παράδειγμα όσον αφορά τους δεσμούς μιας επιχείρησης με τους συνήθεις προμηθευτές ή με τους κυριότερους πελάτες της. Ο τρόπος που αναφέρει το αξιότιμο Μέλος του Κοινοβουλίου, δηλαδή ο προσδιορισμός των μελών της κλειστής ομάδας χρηστών ανάλογα με τη συχνότητα των κλήσεων κατά τη διάρκεια μιας καθορισμένης περιόδου αναφοράς, μπορεί να χρησιμοποιηθεί για το σκοπό αυτό.

Εννοείται βεβαίως ότι η προσέγγιση αυτή δεν θα πρέπει να αποκλείει τυχόν άλλους, λιγότερο περιοριστικούς, τρόπους απόδειξης της ύπαρξης των δεσμών μεταξύ των μελών της κλειστής ομάδας χρηστών.